ยืนยันเดือนพฤษภาคมนี้ จะสามารถจำหน่ายสลากกินแบ่งรัฐบาล ราคา 80 บาท ได้อย่างแน่นอน
นายอนุชา นาคาศัย รัฐมนตรีประจำสำนักนายกรัฐมนตรี กล่าวภายหลังเป็นประธานการประชุมคณะกรรมการแก้ไขปัญหาผู้ที่ได้รับความเดือดร้อนจากการเสนอขาย หรือขายสลากกินแบ่งรัฐบาลในราคาเกินกว่าที่กำหนดในสลากกินแบ่งรัฐบาล ว่า ที่ประชุมได้รายงานความคืบหน้าของคณะอนุกรรมการ 4 ชุด โดยคณะอนุกรรมการขับเคลื่อนการแก้ไขปัญหาสลากกินแบ่งรัฐบาลเกินราคา ชุดของนายเสกสกล อัตถาวงศ์ ที่เข้าไปดำเนินการต่อกระบวนการการค้าสลากออนไลน์ใน 2 บริษัทคือ มังกรฟ้าและกองสลากพลัส ซึ่งถือเป็นรายใหญ่ของประเทศ โดยสองบริษัทมียอดรวมเกือบ 7 ล้านฉบับ ถือเป็นร้อยละ 10 ของประเทศ ที่นำไปค้าเกินราคากว่าที่กฎหมายกำหนด ซึ่งทางสำนักงานตำรวจแห่งชาติ สำนักงานสลากกินแบ่งรัฐบาล และอนุกรรมการ จะเข้าไปดำเนินคดีอย่างเต็มที่กับทุกคน ทั้งนี้ยืนยันว่า มีมูลเหตุที่จะสามารถดำเนินคดีกับผู้ค้าทั้งสองรายได้ ส่วนจะมีรายอื่นอีกหรือไม่นั้น รอให้อนุกรรมการดำเนินการต่อไป ส่วนการดำเนินคดีกับรายย่อยที่ขายเกินราคา เห็นว่าคงจะไม่เหมาะสมและไม่เป็นธรรม ทั้งนี้การค้าสลากออนไลน์ไม่ได้หมายความว่าทำให้ราคาสลากแพงขึ้น แต่การเปลี่ยนมือผู้ถือสลากและกว้านซื้อจำนวนมากทำให้ราคาสลากเพิ่มขึ้นรัฐมนตรีประจำสำนักนายกรัฐมนตรี ยืนยันว่า ได้ตั้งเป้าหมายว่าจะสามารถจำหน่ายสลากกินแบ่งรัฐบาล ในราคา 80 บาท ให้ได้ในเดือนพฤษภาคม ส่วนเรื่องการขายสลากชุดไว้จะพิจารณาต่อไป สำหรับที่มีการตั้งข้อสังเกตว่าสาเหตุที่แท้จริงของสลากแพง มาจากยี่ปั้วที่สนามบินน้ำนั้น หากมีการตรวจสอบว่าเป็นเช่นนั้นก็จะดำเนินการทั้งหมด จากการสำรวจผู้ค้าสลากพบว่า มีผู้ค้าสลากที่ไม่มีสิทธิในการจองซื้อสลากประมาณร้อยละ 31 ซึ่งคณะกรรมการได้พยายามแก้ปัญหาตรงนี้แล้วการที่กองสลากจะมาจำหน่ายสลากออนไลน์ แต่มีการจัดการกับการจำหน่ายสลากออนไลน์ในปัจจุบันนั้น ไม่ถือเป็นการปิดกั้นทางการค้า เพราะทางสำนักงานสลากกินแบ่งรัฐบาลจะจำหน่ายสลากออนไลน์ในราคา 80 บาท ไม่ได้จำหน่ายเกินราคาเหมือนที่บริษัทอื่นทำ